Kerkrade 'mág self kies' | Netwerk24
Dr. Ronell Bezuidenhout, van die NG gemeente Fontainebleau, en Ockert de Wet (37), en een van haar gay gemeentelede. Sy grootoupa-grootjie was eens moderator van die NG Kerk. Bezuidenhout sê sy gaan ondanks die sinode se besluit voortgaan om gay egpare se kinders te doop en gay mense in alle opsigte te aanvaar. Foto: Deon Raath
Twee dae nadat die NG Kerk se buitengewone algemene sinode met rooi kaarte in die lug "nee" gesê het vir verlede jaar se versoenende kompromis oor gays, het die ­moderator gesê kerkrade kan steeds self besluit of hulle gay huwelike seën of nie.
Die sinode het Donderdag gestem teen 2015 se geskiedkundige besluit om gay lidmate en leraars vir die eerste keer net soos hul heteroseksuele eweknieë te behandel in wat die Kerkbode beskryf het as 'n "harde en duide­like nee vir enige seksuele verhoudings tussen mense van ­dieselfde geslag".
As die Kerk ons nie hieroor wil verdra nie, is dit nou maar so. Ons kan ons nie met dié anti-gay besluite ­vereenselwig nie.
Die sinode se besluit dat gay lidmate nie meer in die eg verbind mag word nie, het egter ­talle predikante genoop om vir 'n soort rebellie in die kerk te vra.
Dr. Ben du Toit, 'n teoloog en afgetrede predikant van Kuils­rivier, het gister gesê die NG Kerk sal dit nie "waag" om progressiewe gemeentes te repudieer nie, soos wat ook uit Janse van Rensburg se opmerkings teenoor ­Rapport blyk.
"Daar is baie gemeentes wat sedert die sinode se besluit in 2015 hul deure en harte onvoorwaardelik oopgemaak het vir die gay gemeenskap," sê Du Toit.
"Dié gemeentes moet nou hul onafhanklikheid ten opsigte van hierdie besluit aankondig, ongeag die gevolge, en ter wille van Christelike integriteit."
Die Here sê al ruimte waarin 'n seksuele verhouding kan bestaan, is in 'n huwelik tussen man en vrou.
Sommige gay lidmate, soos die 37-jarige Ockert de Wet van die NG gemeente Fontainebleau in Johannesburg, sê gays moet 'n "gay-vriendelike" gemeente vind waar hulle gemaklik is en veilig voel.
Ds. Johan Krige, voormalige hoof van die Johannesburgse NG Kerk-uitreikorganisasie MES, meen die omkeer van die besluit sal groot ongemaklikheid en ba­kleiery onder kerkleiers veroorsaak. Hy heroorweeg sy lidmaatskap van die kerk.
"Dit lyk my die sake is te uiteenlopend om tot 'n vergelyk te kom. Die nuwe besluit akkommodeer nie verskillende standpunte soos 2015 se besluit nie."
Hy glo egter wel die kerk sal mag optree teen gemeentes wat aanhou om die 2015-besluit te ­ondersteun.
Vir predikante soos ds. Jan ­Viljoen was die besluit Donderdag die laaste druppel in die emmer en sy besluit om uit die kerk te bedank "die moeilikste van my lewe". "Ek is geensins ten gunste van promiskuïteit nie, maar jy kan nie gay mense omarm in liefde terwyl jy aan hulle voorwaardes stel nie," sê hy.
Hy verwerp die idee dat die kerk verskillende interpretasies van die Bybel moet duld (sien bl. 3 van Weekliks). "Daar is mense wat sê ons moet ruimte maak vir mekaar se Skrif-interpretasie. As jy nie die reëls van goeie interpretasie volg nie, kan jou interpretasie 'n afwyking wees van die waarheid. Die Here sê al ruimte waarin 'n seksuele verhouding kan bestaan, is in 'n huwelik tussen man en vrou. Jy moet iewers ­besluit: Gaan jy by die Bybel bly of nie."
Hy het ook aan Rapport gesê hy ken meer as 50 gay mense wat "geskuif" het en nou heterosek­sueel is.